איוואן קראצ'יץ'

**איוואן קראצ'יץ**' (בבוסנית: **Ivan Karačić**; נולד ב-26 במאי 1985) הוא שחקן כדוריד בוסני המשחק בעמדת המרכז בהפועל ראשון לציון בנוסף להיותו שחקן בנבחרת בוסניה והרצגובינה לשעבר.

## קריירת מועדונים

קראצ'יץ' עשה את צעדיו הראשונים בענף הכדוריד בעיר הולדתו, מוסטאר, כאשר שיחק בקבוצה המקומית, HMRK זרינסקי מוסטאר. לאחר מכן, עבר בשנת 2007 לקבוצת RK איזבידאץ'. לאחר עונה בודדת, שבה כבש 132 שערים, הוא משך את תשומת לבם של מגלי כישרונות מ-בוראץ באניה לוקה, הנחשב לאחד המועדונים המצליחים ביוגוסלביה לשעבר, שזכה בליגת האלופות בעונת 1975/1976. במהלך תקופתו בבוראץ, איוואן זכה בגביע הבוסני בעונת 2010/2011 ואף השתתף בגביע EHF, המשמשת כליגה האירופית של הענף. לאחר ארבע עונות מוצלחות במועדון, עבר איוואן למועדון הבלארוסי, משקוב ברסט, עימו זכה בשתי אליפויות וגביעים ברציפות בעונות 2013/2014 ו-2014/2015 ולמעשה השלים דאבל. בעונת 2012/2013, הוא היה שותף לזכייה של משקוב ברסט בעונה הסדירה של ליגת SEHA, המשמשת כליגת הכדוריד של דרום מזרח אירופה, אולם, את תום העונה הקבוצה סיימה במקום הרביעי. הוא הגיע עם קבוצתו בשתי העונות שבאו לאחר מכן לגמר המפעל, אך גם בשני מעמדים אלו, משקוב ברסט וקראצ'יץ' סיימו כסגני האלופים. בהמשך, עבר לקבוצה הרומנית, מינאור באיה מארה. תחילת העונה שלו במדי הרומנים הייתה מלווה בפציעות, אך בששת משחקיו האחרונים כבש 64 שערים בליגה בנוסף ל-24 שערים בארבעת משחקיו האחרונים בליגת האלופות. בתחילת פברואר 2016, קראצ'יץ' עבר לאלופת שווייץ, קאדטן שאפהאוזן, כשבעונתו הראשונה והיחידה בה, זכה בטרבל – אליפות, גביע וסופרקאפ.

בנובמבר 2016 עבר לישראל לקבוצת מכבי ראשון לציון, כשזכה עימה באליפות המדינה כבר בעונתו הראשונה. עם 163 שערים ב-27 משחקים נבחר קראצ'יץ' לשחקן המצטיין של הליגה בישראל ולשחקן הזר הטוב ביותר. במדי הצהובים-כחולים, הוא שיחק שמונה שנים, כשהספיק להוסיף לרזומה שלו זכייה בארבע אליפויות ובגביע מדינה אחד, תוך כדי שהפך לקפטן הקבוצה ולאחד משחקניה הבולטים. ב-15 במאי 2024, חתם ביריבה העירונית, הפועל ראשון לציון.

## נבחרת בוסניה והרצגובינה

איוואן ערך את הופעת הבכורה שלו במדי הנבחרת ב-16 באוגוסט 2004, במסגרת משחק ידידות מול נבחרת קרואטיה. המשחק הרשמי הראשון שלו נערך ב-8 ביוני 2011 מול נבחרת הונגריה. ב-77 משחקים שבהם שיחק במדים הלאומיים, קראצ'יץ' היה אחראי לכיבוש 165 שערים, נתון שהפך אותו לאחד השחקנים היעילים ביותר בתולדות נבחרת בוסניה והרצגובינה.

ביחד עם הנבחרת הבוסנית, קראצ'יץ' השתתף באליפות העולם לשנת 2015 אשר נערכה בקטר ובשתי אליפויות אירופה, כשפרש מהנבחרת לאחר אליפות אירופה לשנת 2022.

## חיים אישיים

קראצ'יץ' מגיע ממשפחה ספורטיבית. אחיו, איגור, הצעיר ממנו בשלוש שנים, שיחק בין היתר בקבוצה המקדונית, וארדאר סקופיה. אחיו הצעיר ביותר, גוראן, משחק בעמדת השוער. שלושת האחים משחקים בנבחרות לאומיות: איוואן חבר בנבחרת בוסניה והרצגובינה, בעוד גוראן ייצג את נבחרת בוסניה והרצגובינה בגילאים עד גיל 17, 19 ו-21; האח האמצעי, איגור, ייצג את נבחרת קרואטיה.

## תארים
### קבוצתיים
;בוראץ באניה לוקה
* הגביע הבוסני: 2010/2011

;משקוב ברסט
* אליפות בלארוס: 2013/2014, 2014/2015
* הגביע הבלארוסי: 2013/2014, 2014/2015

;קאדטן שאפהאוזן
* אליפות שווייץ: 2015/2016
* הגביע השווייצרי: 2015/2016
* הסופר קאפ השווייצרי: 2016

;מכבי ראשון לציון
* אליפות ישראל: 2016/2017, 2019/2020, 2020/2021, 2022/2023, 2024/2025
* גביע המדינה: 2018/2019

### תארים אישיים
* השחקן המצטיין של הליגה: 2016/2017
* השחקן הזר הטוב ביותר של הליגה: 2016/2017

## קישורים חיצוניים

## הערות שוליים

קטגוריה:שחקני כדוריד
קטגוריה:בוסנים שנולדו ב-1985